पहले अपना 'घर' संभालें राहुल : मायावती  
भट्टा पारसौल में राहुल गांधी के धरने पर बैठने को महज ड्रामेबाजी करार देते हुए मायावती ने उनकी गिरफ्तारी को उचित ठहराया है।
उत्तर प्रदेश की मुख्यमंत्री ने भट्टा पारसौल में हुई हिंसा को विपक्ष की साजिश करार दिया है। मायावती ने गुरुवार को एक प्रेस कॉन्फ्रेंस कर कहा कि उत्तर प्रदेश के विकास से विपक्षी पार्टियां परेशान हैं, इसलिए विपक्षी पार्टियां किसानों की आड़ में घिनौनी राजनीति कर रही हैं।  उन्होंने कहा कि भट्टा पारसौल में हंगामे का मुआवजे के कोई लेना-देना नहीं है। मायावती ने राहुल गांधी पर निशाना साधा और कहा कि उनकी पार्टी में नहीं चलती। उन्होंने कहा कि कांग्रेस के युवराज को किसानों के लिए लड़ाई लड़ने है, तो पहले अपना घर संभालें।  मायावती ने कहा, जब विपक्षी पार्टियों के पास कोई मुद्दा नहीं बचा, तो वे सभी झूठ और अफवाहों का सहारा लेकर प्रदेश की जनता को गुमराह कर यहां की कानून-व्यवस्था बिगाड़ने में जुट गए। इसका जीता जागता उदाहरण ग्रेटर नोएडा के भट्टा पारसौल गांव में गत शनिवार को हुआ मामला है।  भट्टा पारसौल में बुधवार को राहुल गांधी के धरने पर बैठने को महज ड्रामेबाजी करार देते हुए मुख्यमंत्री ने उनकी गिरफ्तारी को उचित ठहराया और कहा कि कोई नेता कितना भी प्रभावशाली क्यों न हो, अगर वह कानून-व्यवस्था की स्थिति को बिगाड़ता है, तो उसे छोड़ा नहीं जाएगा। इसकी मिसाल आपने कल देखी है।  उन्होंने कहा, यह घटना विरोधी पार्टियों की घिनौनी साजिश के तहत अंजाम दी गई है। कुछ पार्टियों ने राजनीतिक साजिश के तहत अराजक तत्वों को हथियार देकर भट्टा पारसौल में कानून-व्यवस्था की स्थिति खराब कराई। भूमि अधिग्रहण के मामले में नया कानून बनाने के लिए केंद्र को लिखी चिट्ठी का अबतक कोई जवाब नहीं आया है।  उन्होंने कहा कि राजनीतिक पार्टियों को भूमि अधिग्रहण पर कानून बनाने के लिए केंद्र पर दबाव बनाना चाहिए। अपने प्रेस कॉन्फ्रेंस में मायावती ने कांग्रेस अध्यक्ष सोनिया गांधी पर भी निशाना साधा।  उन्होंने कहा रायबरेली में रेलवे कोच फैक्टरी के लिए जमीन ली गई है, लेकिन वहां के किसानों को सही मुआवजा नहीं दिया गया। उन्होंने कहा कि रायबरेली के किसानों के परिवार को नौकरी देने की बात कही गई थी, लेकिन वह भी पूरा नहीं किया गया।(इनपुट भाषा से भी)